

**(nu produce efecte juridice)\***

**R O M Â N I A**

**JUDEŢUL MUREŞ**

**CONSILIUL LOCAL MUNICIPAL TÂRGU MUREŞ**

**Nr.\_\_\_\_\_\_\_\_\_\_ din \_\_\_\_\_\_\_\_\_\_\_\_\_\_\_\_\_\_\_\_\_**

**REFERAT DE APROBARE**

**privind instituirea unor măsuri pentru reducerea birocrației la reînnoirea anuală a certificatelor de funcționare pentru spațiile comerciale și terase**

1. Potrivit Hotărârii Consiliului Local Târgu Mureș nr. 57 din 30 aprilie 2020 privind aprobarea nivelurilor unor taxe pentru emiterea, completarea şi modificarea avizelor de funcţionare pentru desfăşurarea unor activităţi economice, a autorizaţiilor de funcţionare pentru unităţi de alimentaţie publică, precum şi a autorizaţiilor pentru executarea serviciului de transport în regim de taxi pentru anul 2021, pentru emiterea autorizației de funcționare pentru unitățile de alimentație publică, precum și pentru obținerea vizei anuale, agenții economici au obligația ca până la data de 31.03.2021 să depună următoarele documente:

* Declarația pe propria răspundere – Anexa nr. 2 la Hotărârea mai sus menționată,
* Declarația privind încadrarea pe tipuri a unităților de alimentație publică – Anexa 2 la HG nr. 483/1999 – taxa 5 lei;
* achitarea taxei corespunzătoare fiecărei categorii de unitate economică.

Deși în HCL nr. 57/2020, sunt precizate actele care se depun anual pentru obținerea autorizației/vizei, respectiv cele două declarații mai sus menționate, Serviciul autorizări activități economice din cadrul Direcției activități social-culturale, patrimoniale și comerciale, solicită în fiecare an agenților economici, anexarea la cele două declarații a tuturor actelor care au fost depuse inițial pentru emiterea autorizației de funcționare, respectiv: Plan de situație; Plan de încadrare în zonă; Avizul DSP; Avizul DSV, schițele/planurile spațiului comercial.

Această solicitare de a depune anual aceleași acte fără ca acestea să fi suferit vreo modificare conduce la o creștere considerabilă a birocrației, mai mult prin completarea Declarației pe propria răspundere contribuabilul precizează faptul că nu s-au adus modificări față de anii anteriori.

Toate aceste documente se regăsesc deja în dosarul întocmit la data înființării activității economice, iar depunerea anuală a acestor copii după documente, nu fac decât să supradimensioneze inutil arhivele serviciului/instituției.

Mai mult de atât, documentele privind înființarea unui punct de lucru – activitate economică, pot fi scanate și păstrate în arhivele electronice ale Serviciului, orice modificare putând fi operată cu celeritate.

Considerăm că ar fi suficientă depunerea doar a declarației pe proprie răspundereîn care să se menționează că nu s-au produs schimbări față de anul anterior, fără a mai necesară depunerea și a celorlalte acte existente deja în arhiva serviciului, iar reavizarea să se facă doar pe baza unei cereri și a respectivei declarații.

Luând în considerarecele menționate s-ar putea elimina verificările dosarelor la preluare, refuzul la lipsa unor acte deja existente și astfel s-ar accentua procesele conștiente în vederea promovării protecției mediului.

**2.** În ce privește Declarația privind încadrarea pe tipuri a unităților de alimentație publică – formularul Anexa 2 la HG nr. 843/1999, poate fi cumpărat de reprezentanții agenților economici, de la subsolul instituției ghișeul XEROX la prețul de 5 lei.

În măsura în care, prin Hotărâri de Consiliu au fost eliminate toate taxele pentru formularele/cererile/sesizările pe care contribuabilii le completează la sediul instituției sau online, această taxă de 5 lei/formular de tip Declarație, a fost menținut.

Cu alte cuvinte, contribuabilii – reprezentanții agenților economici care se prezintă la sediul instituției Biroul unic, în vederea depunerii declarațiilor și plata taxei pentru obținerea vizei/autorizației anuale, pe lângă faptul că trebuie să depună un set de acte – așa cum s-a precizat mai sus, sunt obligați să achiziționeze contracost și formularul - Declarația privind încadrarea pe tipuri a unităților de alimentație publică, o taxă pe care o considerăm ca fiind anacronică, raportat la realitatea zilei de azi.

Față de argumentele mai sus precizate și a vând în vedere faptul că termenul de depunere ala documentațiilor mai sus precizate este 31.03.2021, supunem aprobării în regim de urgență prezentul proiect de hotărâre.

|  |  |
| --- | --- |
| **Consilier local municipal Târgu Mureș,****Szabó Péter** |  |

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condițiilor prevăzute de art. 129, art. 139 din O.U.G. nr. 57/2019 privind Codul Administrativ, cu modificările și completările ulterioare.**



**(nu produce efecte juridice)\***

**Inițiator:**

**CONSILIER LOCAL**

**Szabó Péter**

**R O M Â N I A**

**JUDEŢUL MUREŞ**

**CONSILIUL LOCAL MUNICIPAL TÂRGU MUREŞ**

**H O T Ă R Â R E A nr. \_\_\_**

 **din \_\_\_\_\_\_\_\_\_\_\_\_\_\_\_\_\_\_\_\_\_ 2021**

**privind instituirea unor măsuri pentru reducerea birocrației la reînnoirea anuală a certificatelor de funcționare pentru spațiile comerciale și terase**

***Consiliul local al municipiului Târgu Mureș, întrunit în ședință extraordinară de lucru,***

**Având în vedere:**

1. Referatul de aprobare nr. \_\_\_\_\_ din \_\_\_\_\_\_\_\_\_\_\_\_\_\_\_ 2021 inițiat de Consilierul local Szabó Péter
2. Raportul Comisiilor de specialitate din cadrul Consiliului local municipal Târgu Mureș
3. Avizele favorabile ale compartimentelor de specialitate;

**În conformitate cu prevederile:**

* Art. 475 din Legea nr. 227/2015 privind Codul Fiscal, cu modificările si completările ulterioare;
* Art. 30 din Legea nr.273/2006 privind finanţele publice locale, cu modificările şi completările ulterioare;
* Legii nr. 207/2015 privind Codul de procedură fiscală, cu modificările si completările ulterioare.

**În temeiul** art. 129 alin,(4) lit. „c și f", art 139,alin (1),, art. 196, alin.(l), lit. „a” și ale art. 243, alin. (l), lit. „a” din O.U.G. nr. 57/2019 privind Codul Administrativ

**H o t ă r ă ș t e:**

**Art. 1.** Se aprobă instituirea unor măsuri pentru reducerea birocrației la reînnoirea anuală a certificatelor de funcționare pentru spațiile comerciale și terase.

**Art. 2.** Pentru obținerea vizei anuale necesare desfășurării de activități economice sau de transport în regim de taxi, solicitanții vor depune doar o declarație pe proprie răspundere din care să rezulte că nu s-au produs schimbări față de anul anterior.

**Art. 3.** Documentele depuse în anii anteriori și deja existente în arhiva serviciului nu se vor mai solicita în vederea acordării vizei anuale.

**Art. 4.** Taxa prevăzută în Anexa nr.1 la pct.1 nr.crt.1 -Declarație pentru autorizare alimentație publică din HCL nr.229/2020, privind aprobarea unor taxe speciale pe anul 2021 se elimină.

**Art. 5.** Cu aducerea la îndeplinire a prevederilor prezentei hotărâri, se încredinţează Executivului Municipiului Târgu Mureş prin Direcția Activități Sociale – Culturale și Patrimoniale și Direcția Impozite și Taxe Locale.

 **Art. 6.** În conformitate cu prevederile art. 252, alin. 1, lit. c și ale art. 255 din O.U.G. nr. 57/2019 privind Codul Administrativ precum și ale art. 3, alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Judeţului Mureş pentru exercitarea controlului de legalitate.

 **Art.7.** Prezenta hotărâre se comunică:

- Direcției Activități Sociale – Culturale și Patrimoniale

- Direcției Impozite și Taxe Locale

- Dl. Consilier local Szabó Péter

**Viză de legalitate,**

 **Secretar General al Municipiului Târgu Mureș,**

 **Soós Erika**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condițiilor prevăzute de art. 129, art. 139 din O.U.G. nr. 57/2019 privind Codul Administrativ, cu modificările și completările ulterioare,**